Lene Espersen (KF), 2002-11-26:
Jeg tror, det var hr. Henrik Sass Larsen, der mente, at ministeren var i dårligt humør, og jeg tror, det var hr. Klaus Hækkerup, der sidst der mente, at det var helt forfærdeligt, at man havde sådan en holdning i regeringen til beslutningsforslaget. Jeg vil sige, at grunden til, jeg bliver i dårligt humør, er, at det simpelt hen er så skuffende, at et parti, der havde regeringsansvar for mindre end 1 år siden,
allerede har glemt, at det en gang imellem godt kan betale sig at lytte til de mennesker, der skal løse problemerne i dagligdagen.
I det her tilfælde har rigspolitichefen meget, meget klart givet udtryk for, at det er fuldstændig tåbeligt at begynde at bruge penge og kræfter på at bygge nye strukturer.
Det kan kun lamme indsatsen mod rockerne i en længere periode, hvis man skal til at bygge nye strukturer fremfor at bruge det fremragende samarbejde og forstærke det samarbejde, der er i dag.
Så må jeg sige, at det, der gør én mere trist, er, at vi har en hr. Morten Bødskov, en fru Sandy Brinck, der kommer herop på talerstolen og forsøger at belære regeringen om, hvad problemerne er ude i de enkelte kommuner.
Det har vi været bevidste om i ekstremt lang tid - i ekstremt lang tid - herunder også de problemer, det er for enkelte lokale sagsbehandlere, der sidder og er 1,55 høje, når der møder en rocker op, der vejer 150 kg i sin store læderjakke. Hvordan skal de to overhovedet have en dialog med hinanden, uden at sagsbehandleren føler sig truet?
Men kommunerne tilkendegav over for mig på det møde, jeg havde, at de meget gerne ville have lov til at komme med et samlet udspil til, hvordan den problemstilling skal løses, og det har jeg faktisk respekt for.
Jeg synes, det er ufattelig trist, at Socialdemokratiet ikke engang har gjort det hjemmearbejde, det er at sætte sig ind i, hvad det er, kommunerne lige nu sidder og prøver at nå til enighed om, hvad det er for bud, der vil komme på, hvordan problemerne bliver løst.
Næ, det blæser vi på i Folketinget.
Hvorfor vente på kommunerne, hvorfor denne handlingslammelse, hvorfor finder vi ikke bare på noget, vi selv synes er smart, og noget, som politiet for øvrigt synes er en tåbelig idé, og noget, der kun er med til at gøre tingene langt, langt værre? Jeg må sige, at jeg sådan set synes, at det triste i denne her sag er, at man kommer med et ugennemtænkt forslag,
jeg tror, at når vi kommer til målstregen, så er Socialdemokratiet og regeringen fuldstændig enige.
Det, det drejer sig om, er at give alle myndigheder de bedste muligheder for at samarbejde så effektivt mod rockerne som overhovedet muligt.
Der er vores indfaldsvinkel bare: Lad os lytte til, både hvad politiet og hvad kommunerne siger, før vi kommer med hovsaløsninger på de problemer, der måtte være for at gøre samarbejdet endnu bedre.
Så vil jeg tilføje til fru Sandy Brinck, der talte om, at lokalsamfundene bliver terroriseret, at såfremt der er nogen, der føler sig terroriseret, så skal de gå til politiet.
Det var en af de klare tilkendegivelser, jeg er kommet med offentligt mange gange, som rigspolitichefen og som borgmestrene er kommet med.
Man må gå til politiet.
Vi har vidnebeskyttelsestilbud i dag, der gør, at folk nok skal blive beskyttet, men vi kan ikke finde os i, at trusler medvirker til, at lokalsamfundene bliver terroriseret.